नवौं राष्ट्रिय महिला क्रिकेटमा मधेस र वाग्मती प्रदेशको विजयी सुरुवात 
नवौं राष्ट्रिय खेलकुद अन्तर्गत महिला क्रिकेट प्रतियोगितामा मधेस र वाग्मती प्रदेशले विजयी सुरुवात गरेका छन् । पोखरा रंगशालामा आइतबार भएको उद्घाटन खेलमा मधेसले आयोजक गण्डकी प्रदेशलाई हरायो । अर्को खेलमा वाग्मतीले सुदूरपश्चिममाथि जित हासिल गर्‍यो ।
काठमाडौँ — नवौं राष्ट्रिय खेलकुद अन्तर्गत महिला क्रिकेट प्रतियोगितामा मधेस र वाग्मती प्रदेशले विजयी सुरुवात गरेका छन् । पोखरा रंगशालामा आइतबार भएको उद्घाटन खेलमा मधेसले आयोजक गण्डकी प्रदेशलाई हरायो । अर्को खेलमा वाग्मतीले सुदूरपश्चिममाथि जित हासिल गर्‍यो ।उद्घाटन खेलमा मधेसले गण्डकी प्रदेशलाई ४० रनको फराकिलो अन्तरले पराजित गरेको हो । मधेस प्रदेशले दिएको ७८ रनको लक्ष्य पछ्याएको आयोजक गण्डकी १९ ओभरमा ३७ रनमै समेटिन पुग्यो । गण्डकी प्रदेशका लागि शिला क्षेत्रीले जोडेको १० रन नै सर्वाधिक रन बन्न पुग्यो । अन्य कुनै पनि ब्याट्सउमनले दोहोरो आँकडाको योगफल जोड्न सकेनन् । ओपनर सिर्जना पौडेलले ३६ बलको सामना गर्दै ७ रन बनाइन् । अर्की ओपनर कुसुम गोदार पहिलो बलमा नै एलबीडब्लू धरापमा पर्दै पेवेलियन फर्किइन् । ज्योत्सना मरासिनीले ५ रन जोड्दै आउट भइन् । कप्तान सृष्टि जैसी ३ तथा अञ्जली विश्वकर्मा र सिमाना केसी समान २ रनमा आउट भए । सुजिता थापा र श्रद्धा गुरुङ शून्यमै आउट भए ।मधेस प्रदेशकी अनुराधा चौधरीले आफ्नो स्पेलमा १ मेडन राख्दै ८ रन खर्चेर ४ विकेट लिइन् । कविता गौतम र शान्ति चौधरीले समान २ विकेट लिए । सन्तोषी चौधरीले एक विकेट लिइन् । त्यसअघि पोखरा रगंशालाको क्रिकेट स्टेडियममा गण्डकीले टस जितेर फिल्डिङ रोजेपछि ब्याटिङ गरेको मधेस प्रदेशले निर्धारित २० ओभरमा ८ विकेटको क्षतिमा ७७ रनको योगफल तयार पारेको थियो । मधेस प्रदेशकी सरस्वति कुमारीले सर्वाधिक १५ रनको योगदान दिइन् । सरस्वती १५ र रोजी कडारी ९ रनमा नटआउट रहे । साना प्रविन र एलिसा यादवले समान १४ रन थपे । सन्तोषी चौधरी र शान्ति चौधरीले समान ८ रन बनाए । गोमा आले १ रनमा रनआउट भइन् । कप्तान कविता गौतम, अनुराधा चौधरी, सबनम खातुन शून्य रनमा आउट भए ।मधेश प्रदेशलाई कम स्कोरमा रोक्न गण्डकी प्रदेशकी आकृति तिवारी एक्लैले ३ विकेट लिइन् । उनले आफ्नो स्पेलमा १२ रन दिइन् । कुसुम गोदारले दुई तथा सृष्टि जैसी र शिला क्षेत्रीले समान एक विकेट झारे । खेलमा मधेसकी अनुराध चौधरी प्लेयर अफ द म्याच भइन् ।अर्को खेलमा अस्मिता खरेल र कञ्चन श्रेष्ठको उत्कृष्ट साझेदारीमा वााग्मती प्रदेशले सुदूरपश्चिमलाई ८ विकेटले पराजित गरेको हो । सुदूरपश्चिमले दिएको ७२ रनको लक्ष्य वाग्मतीले १३.१ ओभरमा २ विकेटको क्षतिमा भेट्टायो । सुमन खतिवडा ११ र आरती विडारी ३ रनमा नटआउट रहे । पहिलो विकेटका लागि ओपनर अस्मिना खरेल र कन्चन श्रेष्ठले १०.४ ओभरमा ४७ रनको उत्कृष्ट साझेदारी गरे । २६ बलको सामना गरेकी खरेल ९ रनमा पेवेलियन फर्किइन् । कन्चन २५ रनमा रनआउट भइन् । ४४ बलको सामना गरेकी कन्चनले १ चौका प्रहार गरिन् ।टस जितेर वाग्मतीले फिल्डिङ रोजेपछि ब्याटिङ गरेको सुदूरपश्चिम प्रदेश १८ दशमलव २ ओभरमा ७१ रनमा अलआउट भएको थियो । अनु कडायतले जोडेको २२ रन नै सुदूरपश्चिमका लागि सर्वाधिक रह्यो । उनले २३ बलमा २ चौका हान्दै २२ रन जोडिन् । अन्य ८ ब्याटरले दोहोरो अंकको स्कोर छुन सकेनन् ।ओपनर रुबी पोडार १२, कप्तान बिन्दु रावल ५ रनमा पेवेलियन फर्के । रुवीले २१ बलमा १ चौका प्रहार गरिन् । रावल ५ बलमा एलबीडब्लू धरापमा पर्दै आउट भइन् । यासु पाण्डे ७ रनमा आउट भइन् । यशोदा विष्ट र सवित्री धानु शून्य रनमा आउट भए । ऋतु कनौजिया ३ र डोली भट्ट २ रनमा पेवेलियन फर्के । स्नेहा महरा ५ रनमा रन आउट भइन् । वाग्मती प्रदेशकी सोनी पाख्रिन एक्लैले ५ विकेट लिइन् । उनले आफ्नो स्पेलमा १३ रन खर्च गरिन् । खुसी डंगोलले २ विकेट झारिन् । कृष्मा गुरुङ र अस्मिता खरेलले समान १ विकेट लिए । यसअघि पोखरा महानगरपालिकाका प्रमुख धनराज आचार्य र राष्टिय खेलकुद परिषद्का सदस्य सचिव टंकलाल घिसिङले बलिङ ब्याटिङ गर्दै प्रतियोगिताको उद्घाटन गरेका थिए । सोमबार पहिलो खेल नेपाल प्रहरी र कर्णाली प्रदेशबीच हुने छ भने दोस्रो खेलमा प्रदेश १ र लुम्बिनीले प्रतिस्पर्धा गर्नेछन् । नौ टिमबीच हुने प्रतियोगितामा सहभागी टिमलाई दुई समूहमा विभाजन गरिएको छ । समूह ‘क’ मा एपीएफ, गण्डकी प्रदेश, मधेस प्रदेश, सुदूरपश्चिम र वाग्मती प्रदेश छन् । त्यस्तै, समूह ‘ख’ मा नेपाल प्रहरी, कर्णाली प्रदेश, प्रदेश १ र लुम्बिनी प्रदेश छन् । 